REGULAMENTUL (UE) 2022/476 AL COMISIEI

din 24 martie 2022

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de acid acetic, azoxistrobin, benzovindiflupir, ciantraniliprol, ciflufenamid, emamectin, flutolanil, polisulfură de calciu, maltodextrină și proquinazid din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime de reziduuri (LMR) pentru azoxistrobin, benzovindiflupir, ciantraniliprol, ciflufenamid, flutolanil și proquinazid au fost stabilite în anexa II la Regulamentul (CE) nr. 396/2005. Pentru emamectin, LMR-urile au fost stabilite în partea A din anexa III la regulamentul respectiv. Acidul acetic, polisulfura de calciu și maltodextrina sunt incluse în anexa IV la Regulamentul (CE) nr. 396/2005.

(2) În contextul unei proceduri de autorizare a utilizării unui produs de protecție a plantelor care conține substanța activă benzovindiflupir pe „plante aromatice și flori comestibile”, ceapă de primăvară/ceapă verde, ceapă de galeză și praz, au fost depuse două cereri în temeiul articolului 6 alineatul (1) din Regulamentul (CE) nr. 396/2005, solicitând modificarea LMR-urilor existente.

(3) În ceea ce privește substanța ciantraniliprol, a fost depusă o cerere în temeiul articolului 6 alineatul (1) din Regulamentul (CE) nr. 396/2005, prin care se solicită modificarea LMR-urilor existente pentru măslinele de masă și măslinele destinate producției de ulei. În ceea ce privește substanța ciflufenamid, o astfel de cerere a fost depusă pentru mure și zmeură (roșie și galbenă). În ceea ce privește substanța emamectin, o astfel de cerere a fost depusă pentru fructe semințoase, caise, cireșe (dulci), „spanac și frunze similare” și „infuzii din frunze și plante aromatice”. În ceea ce privește substanța proquinazid, o astfel de cerere a fost depusă pentru afine și merișoare.

(4) În ceea ce privește substanța azoxistrobin, au fost prezentate două cereri de toleranțe la import în temeiul articolului 6 alineatul (2) și alineatul (4) din Regulamentul (CE) nr. 396/2005 în ceea ce privește utilizarea substanței respective în Brazilia pe mango și în Columbia pe fructe de palmier pentru ulei, precum și în ceea ce privește utilizarea substanței flutolanil în Statele Unite pe arahide/alune de pământ. Solicitanții au afirmat că utilizările autorizate ale substanțelor respective pe astfel de plante de cultură în țările menționate determină reziduuri care depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai mari pentru a se evita barierele în calea comerțului la importul plantelor de cultură respective.

(5) În conformitate cu articolul 8 din Regulamentul (CE) nr. 396/2005, toate cererile menționate mai sus au fost evaluate de către statele membre în cauză, iar rapoartele de evaluare au fost transmise Comisiei.

(6) Autoritatea Europeană pentru Siguranța Alimentară („autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(7) În ceea ce privește substanța emamectin, autoritatea a concluzionat că, pentru „fructele semințoase”, datele prezentate au fost insuficiente pentru a stabili noi LMR-uri. Referitor la toate celelalte cereri, autoritatea a concluzionat că toate cerințele privind integralitatea datelor transmise au fost îndeplinite și că modificările LMR-urilor solicitate de către solicitanți sunt admisibile din punctul de vedere al siguranței consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum ridicat de produse în cauză nu au indicat existența unui risc de depășire a aportului zilnic acceptabil sau a dozei acute de referință.

(8) Acidul acetic, polisulfura de calciu și maltodextrina au fost incluse temporar în anexa IV la Regulamentul (CE) nr. 396/2005, în așteptarea finalizării procesului de evaluare în conformitate cu Directiva 91/414/CEE a Consiliului (3) sau cu Regulamentul (CE) nr. 1107/2009 al Parlamentului European și al Consiliului (4). Autoritatea a evaluat aceste substanțe și a concluzionat că nu sunt necesare LMR-uri pentru acidul acetic, polisulfura de calciu și maltodextrină și că, prin urmare, este adecvat să se mențină permanent aceste substanțe în anexa IV la Regulamentul (CE) nr. 396/2005 (5).

(9) Pe baza avizelor motivate și a concluziei autorității și ținând seama de factorii relevanți pentru subiectul în discuție, modificările LMR-urilor propuse prin prezentul regulament îndeplinesc cerințele articolului 14 alineatul (2) din Regulamentul (CE) nr. 396/2005.

(10) Prin urmare, Regulamentul (CE) nr. 396/2005 ar trebui modificat în consecință.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 24 martie 2022. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits (Aviz motivat privind stabilirea unor toleranțe la import pentru azoxistrobin în mango și în fructele de palmier pentru ulei). EFSA Journal 2021;19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers (Aviz motivat privind modificarea limitei maxime existente pentru reziduurile de benzovindiflupir din plante aromatice și flori comestibile). EFSA Journal 2021;19(9):6839.

Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions (Aviz motivat privind modificarea limitei maxime existente pentru reziduurile de benzovindiflupir din ceapa de primăvară/ceapa verde și ceapa de tuns). EFSA Journal 2021;19(7):6774.

Reasoned opinion on the modification of the existing maximum residue levels for cyantraniliprole in olives (Aviz motivat privind modificarea limitei maxime existente pentru reziduurile de ciantraniliprol în măsline). EFSA Journal 2021;19(8):6805.

Reasoned opinion on the modification of the existing maximum residue levels for cyflufenamid in blackberries and raspberries (Aviz motivat privind modificarea limitei maxime existente pentru reziduurile de ciflufenamid în mure și zmeură). EFSA Journal 2021;19(8):6831.

Reasoned opinion on the modification of the existing maximum residue levels for emamectin in various crops (Aviz motivat privind modificarea limitelor maxime existente pentru reziduurile de emamectin din diverse plante de cultură). EFSA Journal 2021;19(8):6824.

Reasoned opinion on the setting of import tolerance for flutolanil in peanuts (Aviz motivat privind stabilirea unor toleranțe la import pentru flutolanil ăn arahide). EFSA Journal 2021;19(8):6717.

Reasoned opinion on the modification of the existing maximum residue levels for proquinazid in blueberries and cranberries (Aviz motivat privind modificarea limitei maxime existente pentru reziduurile de proquinazid în afine și merișoare). EFSA Journal 2021;19(9):6835.

(3) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(4) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(5) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Declarație privind substanțele active din pesticide care nu necesită o evaluare a limitelor maxime de reziduuri existente în temeiul articolului 12 din Regulamentul (CE) nr. 396/2005). EFSA Journal 2020;18(12):6318.